Document ID: 32012R0493

KOMISSION ASETUS (EU) N:o 493/2012,
annettu 11 päivänä kesäkuuta 2012,
Euroopan parlamentin ja neuvoston direktiivin 2006/66/EY mukaisten käytettyjen paristojen ja akkujen kierrätysprosessien kierrätystehokkuuksien laskemista koskevien yksityiskohtaisten sääntöjen vahvistamisesta
(ETA:n kannalta merkityksellinen teksti)
EUROOPAN KOMISSIO, joka
ottaa huomioon Euroopan unionin toiminnasta tehdyn sopimuksen,
ottaa huomioon paristoista ja akuista sekä käytetyistä paristoista ja akuista ja direktiivin 91/157/ETY kumoamisesta 6 päivänä syyskuuta 2006 annetun Euroopan parlamentin ja neuvoston direktiivin 2006/66/EY (1) ja erityisesti sen 12 artiklan 6 kohdan a alakohdan,
sekä katsoo seuraavaa:
(1)
Sellaisissa kierrätysprosesseissa, joissa joko osana peräkkäisiä prosesseja tai omana prosessinaan kierrätetään käytettyjä lyijyparistoja ja -akkuja, nikkelikadmiumparistoja ja -akkuja ja muita paristoja ja akkuja, olisi saavutettava vähintään direktiivin 2006/66/EY liitteessä III olevassa B osassa vahvistetut kierrätystehokkuudet.
(2)
Olisi vahvistettava direktiivin 2006/66/EY liitteessä III olevaa B osaa täydentävät kierrätystehokkuuksien laskemista koskevat yksityiskohtaiset säännöt.
(3)
On asianmukaista määritellä kierrätysprosessi prosessiksi, joka käynnistyy kierrätyslaitoksen vastaanotettua kerätyt ja mahdollisesti lajitellut ja/tai kierrätykseen valmistellut käytetyt paristot ja akut ja päättyy, kun kierrätysprosessista saatavat jakeet on valmistettu käytettäväksi alkuperäisessä tarkoituksessa tai muissa tarkoituksissa, eikä niitä enää käsitellä eivätkä ne enää ole jätettä. Kierrätystehokkuudet olisi saavutettava jokaisessa kierrätysprosessissa nykyisten kierrätys- ja käsittelytekniikoiden parantamiseksi ja uusien kehittämisen edistämiseksi.
(4)
On tarpeen määritellä kierrätykseen valmistelu kierrätystä edeltäväksi alustavaksi toimenpiteeksi, jotta se voidaan erottaa käytettyjen paristojen ja akkujen kierrätysprosessista.
(5)
Käytettyjen paristojen ja akkujen kierrätysprosessien kierrätystehokkuudet olisi laskettava kierrätysprosessiin syötettävien ja siitä saatavien jakeiden kemiallisen koostumuksen mukaisesti ja ottaen huomioon viimeisin tekninen ja tieteellinen tietämys; kierrätystehokkuudet olisi asetettava julkisesti saataville.
(6)
On tarpeen yhdenmukaistaa ne tiedot, jotka kierrättäjien on ilmoitettava, jotta voidaan valvoa kierrätystehokkuusvaatimusten noudattamista kaikkialla Euroopan unionissa.
(7)
Käytettyjen paristojen ja akkujen kierrättäjät tarvitsevat vähintään 18 kuukautta siihen, että ne mukauttavat tekniset prosessinsa uusiin kierrätystehokkuuksien laskentaa koskeviin vaatimuksiin.
(8)
Tässä asetuksessa säädetyt toimenpiteet ovat Euroopan parlamentin ja neuvoston direktiivin 2008/98/EY (2) 39 artiklalla perustetun komitean lausunnon mukaiset,
ON HYVÄKSYNYT TÄMÄN ASETUKSEN:
1 artikla
Soveltamisala
Tätä asetusta sovelletaan käytettyjen paristojen ja akkujen kierrätysprosesseihin 1 päivästä tammikuuta 2014 alkaen.
2 artikla
Määritelmät
Tässä asetuksessa tarkoitetaan
1.
’kierrätysprosessilla’ mitä tahansa direktiivin 2006/66/EY 3 artiklan 8 kohdassa tarkoitettua jälleenkäsittelyä, joka suoritetaan käytetyille lyijyparistoille ja -akuille, nikkelikadmiumparistoille ja -akuille ja muille paristoille ja akuille ja jonka seurauksena valmistuu tämän artiklan 5 kohdassa tarkoitettuja jakeita. Kierrätysprosessiin eivät sisälly lajittelu ja/tai valmistelu kierrätykseen tai loppukäsittelyyn, ja se voidaan suorittaa joko yhdessä laitoksessa tai useissa laitoksissa.
2.
’kierrätykseen valmistelulla’ käytettyjen akkujen ja/tai paristojen käsittelyä ennen kierrätysprosessia; siihen kuuluu muun muassa varastointi, käsittely, paristoyksikköjen purkaminen tai sellaisten jakeiden erottelu, jotka eivät kuulu paristoon tai akkuun.
3.
’kierrätysprosessin kierrätystehokkuudella’ prosentuaalisesti ilmaistua suhdetta, joka saadaan jakamalla kierrätysprosessista saatavan jakeen massa kierrätysprosessiin syötetyn jakeen massalla, joka koostuu käytetyistä paristoista ja akuista.
4.
’kierrätysprosessiin syötettävällä jakeella (panos)’ liitteessä I määriteltyyn kierrätysprosessiin syötettävän kerättyjen käytettyjen paristojen ja akkujen massaa.
5.
’kierrätysprosessista saatavalla jakeella (tuotos)’ niiden materiaalien massaa, joka on valmistettu liitteessä I määriteltyyn kierrätysprosessiin syötettävästä jakeesta, jota ei enää käsitellä ja joka ei ole enää jätettä tai jota käytetään alkuperäisessä tarkoituksessa tai muihin tarkoituksiin, lukuun ottamatta energiana hyödyntämistä.
3 artikla
Kierrätystehokkuuden laskeminen
1. Liitteessä I vahvistettua menetelmää käytetään käytettyjen lyijyparistojen ja -akkujen, nikkelikadmiumparistojen ja -akkujen ja muiden paristojen ja akkujen kierrätysprosessin kierrätystehokkuuden laskemiseen.
2. Liitteessä II vahvistettua menetelmää käytetään minkä tahansa kierrätysprosessin lyijysisällön kierrätysasteen laskemiseen.
3. Liitteessä III vahvistettua menetelmää käytetään minkä tahansa kierrätysprosessin kadmiumsisällön kierrätysasteen laskemiseen.
4. Kierrättäjien on ilmoitettava vuosittain liitteessä IV, liitteessä V ja liitteessä VI mainitut tiedot soveltuvin osin ja lähetettävä ne jäsenvaltion toimivaltaiselle viranomaiselle viimeistään neljän kuukauden kuluttua kyseessä olevan kalenterivuoden päättymisestä. Kierrättäjien on toimitettava ensimmäiset vuosiraporttinsa viimeistään 30 päivänä huhtikuuta 2015.
5. Kierrätystehokkuutta koskevaan raporttiin on sisällytettävä kaikki kierrätyksen yksittäiset vaiheet ja kaikki vastaavat kierrätysprosessista saatavat jakeet.
6. Jos kierrätysprosessi suoritetaan useammassa kuin yhdessä laitoksessa, on ensimmäinen kierrättäjä vastuussa 4 kohdassa vaadittujen tietojen toimittamisesta jäsenvaltion toimivaltaisille viranomaisille.
4 artikla
Voimaantulo
Tämä asetus tulee voimaan päivänä, jona se julkaistaan Euroopan unionin virallisessa lehdessä.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 11 päivänä kesäkuuta 2012.

Labels: 1
20